გრძელდება ქართველი ჟურნალისტების ტრეინინგი აშშ-ში
ქართველი მედია-მენეჯერებისთვის ამერიკელ კოლეგებთან შეხვედა, მსჯელობა მედიის პრობლემებზე და პრაქტიკული უნარების მიღება მნიშვნელოვანია
ვაშინგტონი — ამერიკის შეერთებულ შტატებში სასწავლო ვიზიტით რამდენიმე ქართველი ჟურნალისტი იმყოფება. პროგრამას „ჟურნალისტთა საერთაშორისო ცენტრი“ უძღვება. ყველა შეხვედრა თუ ტრეინინგის კურსი ვაშინგტონსა და ნიუ იორკში სწორედ ამ საყოფველთაოდ ცნობილი ცენტრის ხელმძღვანელობით მიმდინარეობს. მონაწილეები ეცნობიან სხვადასხვა ამერიკული მედიის მუშაობის პრინციპებს, ხვდებიან შეერთებული შტატების პრესის, საინფორმაციო სააგენტოებისა და მაუწყებლების წარმომადგენლებს, ეუფლებიან კონკრეტულ უნარებს ახალ მედიაში მუშაობის გასაუმჯობესებლად, დებატობენ ქართულ რეალობაში არსებულ პრობლემატიკაზეც. ჩვენ მათ ვაშინგტონში, პროგრამის მიმდინარეობისას შევხვდით და ორი ქვეყნის მედიის თავისებურებებზე, გამოწვევებზე, პროგრამის გამოცდილებაზე თუ მოლოდინებზე გავესაუბრეთ. ნინო ბექიშვილი ჟურნალ „ლიბერალის“ აღმასრულებელი რედაქორია. მისი თქმით, ტრეინინგის შედეგად, ბევრად მნიშვნელოვანია ამერიკელ კოლეგებთან გამართულ შეხვედრებში მონაწილეობა, მოსაზრებების გაცვლა და უცხოელი კოლეგების მხრიდან ჟურნალისტებისთვის უნივერსალურად მნიშვნელოვან საკითხებზე და გამოწვევებზე შეხედულებების მოსმენა. აქ, „ლიბერალის“ ერთერთი რედაქტორი, ჟურნალისტური ეთიკისა და საგამომძიებლო ჟურნალისტიკის პრობლემებს გულისხმობს. ეთერ თურაძე გაზეთ „ბათუმელების“ მთავარი რედაქტორია. მისი თქმით, ქართული მედიისგან განსხვავებით ამერიკული პრესა და ტეოლევიზია დიდ გავლენას ახდენს საზოგადოებრივი აზრის ჩამოყალიბებაზე. ეს, პირველ რიგში, მედიის პოლიტიკური ზეწოლისგან დამოუკიდებლობაზე მეტყველებს, როცა არჩეული ლიდერები მეტი პასუხისმგებლობით და ანგარიშვალდებულებით ეკიდებიან საზოგადოების პრობლემებს, რომელთა მნიშვნელობა სწორედ მედიის საშუალებით გადადის საჯარო დისკუსიის სივრცეში. ეს პრობლემა, მისი თქმით, პროფესიონალიზმთან ერთად, ქართული პრესისა და ტელევიზიის თანამდევი გამოწვევაა. ქართული მედიის პრობლემებიდან, ქალბატონმა ეთერმა რამდენიმე სფეროზე გაამახვილა ყურადღება: „პროფესიონალიზმის დეფიციტი გვაქვს, ფინანსური თვალსაზრისით კი არცერთი მედია არ არის მომგებიანი, და არცერთი მედია არ არის ბიზნესი. სამწუხაროდ ეს არის ძალიან სერიოზული გამოწვევა.“ სტუდია „მონიტორის“ ჟურნალისტია. „ჟურნალისტთა საერთაშორისო ცენტრის“ მიერ ორგანიზებული ტრეინინგის ფარგლებში რამდენიმე სასწავლო კურსმა მისი განსაკუთრებული ინტერესი გამოიწვია. ნინო, ამასთან, ქართულ სივრცეში არსებულ პრობლემებსაც ეხმიანება: ქართველი ჟურნალისტები კვირის ბოლოს სასწავლო პროგრამას ნიუ იორკში დაასრულებენ და ამერიკული შთაბეჭდილებებით თუ ახალი მეგობრებით გამდიდრებული საქართველოში საკუთარ საქმეს დაუბრუნდებიან. ვუსურვოთ მათ წარმატება.